Komisijos reglamentas (EEB) Nr. 2562/93
1993 m. rugsėjo 17 d.
nustatantis išsamias Reglamento (EEB) Nr. 2055/93, skiriančio specialųjį referencinį kiekį tam tikriems pieno ir pieno produktų gamintojams, taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1993 m. liepos 19 d. Tarybos reglamentą (EEB) Nr. 2055/93, skiriantį specialųjį referencinį kiekį tam tikriems pieno ir pieno produktų gamintojams [1], ypač jo 8 straipsnį,
kadangi Reglamentas (EEB) Nr. 2055/93 nustato sąlygas, kuriomis specialieji referenciniai kiekiai yra skiriami pieno gamintojams, kurie dėl to, kad prisiėmė įsipareigojimą pagal Tarybos reglamentą (EEB) Nr. 1078/77 [2] su paskutiniais pakeitimais, padarytais Reglamentu (EEB) Nr. 1300/84 [3], negali gauti referencinių kiekių, skirtų valdai ar valdos daliai pagal Tarybos reglamento (EEB) Nr. 857/84 [4], panaikinto Reglamentu (EEB) Nr. 3950/92 [5], 3a straipsnį; kadangi turėtų būti nustatyta tvarka, kad Reglamentas (EEB) Nr. 2055/93 galėtų būti įgyvendintas sąlygomis, kurios užtikrina visų suinteresuotų šalių teises ir pareigas;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2055/93 1 straipsnyje minėtą prašymą atitinkamas gamintojas paduoda kompetentingai institucijai, valstybės narės paskirtai savo pačios nustatyta tvarka.
2 straipsnis
1. Kompetentinga institucija patvirtina gavusi prašymą ir patikrina, kaip yra laikomasi Reglamento (EEB) Nr. 2055/93 1 straipsnyje nustatytų sąlygų.
2. Kriterijai, į kuriuos reikia atsižvelgti nustatant, ar gamintojas gali padidinti produkciją savo valdoje iki prašomo specialiojo referencinio kiekio, yra pirmiausia šie:
- pieno kiekis, parduotas iki 1993 m. balandžio 1 d., viršijantis gamintojui skirtą referencinį kiekį,
- bent šešių mėnesių amžiaus naminių galvijų patelių, duodančių pardavimui tinkamą pieną, veislė ir skaičius, kurį laiko gamintojas savo valdoje prašymo padavimo metu,
- pašarinėmis žolėmis apsėtas valdos plotas, atitinkantis Komisijos reglamento (EEB) Nr. 1391/78 [6] 1 straipsnio 1 dalies d punkte duotą apibrėžimą,
- padarytos investicijos, skirtos padidinti pieno gamybą valdoje.
3. Iki 1994 m. kovo 1 d. kompetentinga institucija praneša gamintojui jam skirtą specialųjį referencinį kiekį, apskaičiuotą atitinkamai pagal Reglamento (EEB) Nr. 2055/93 1 straipsnio 2 dalį arba 2 straipsnį.
3 straipsnis
Reglamento (EEB) Nr. 2055/93 4 straipsnio 3 dalyje minėtu atveju gamintojas iš anksto praneša apie savo ketinimus kompetentingai institucijai, kuri jam išduoda pranešimo gavimo kvitą.
4 straipsnis
Valstybės narės Komisijai praneša:
- iki 1993 m. lapkričio 1 d.: kompetentingą instituciją, 1 straipsnyje minėtą tvarką ir nustatytus kriterijus, išskyrus tuos, kurie yra nustatyti 2 straipsnyje,
- iki 1994 m. balandžio 1 d.: prašymų skaičių ir su jais susijusius kiekius, atskirai nurodydamos atvejus, kuriems taikomos Reglamento (EEB) Nr. 2055/93 1 straipsnio 1 dalies pirmoji, antroji ir trečioji įtraukos, 1 straipsnio 2 dalies pirmoji, antroji ir trečioji pastraipos ir 3 straipsnio 2 dalis ir pastarosios nuostatos taikymo kriterijai.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. rugsėjo 17 d.